次韻韓毅伯謝人惠茶
作者：王炎
朝代：宋

paragraphs: 一線金沙泉脈來，官焙初香春未雷。
雲龍小餠到天上，露芽濯濯千巖隈。
縑緗空滿石渠閣，鴻漸經成方有託。
喚作酪奴真薄夫，雪乳雲腴何可無。
哦詩舌本費澆灌，畏遭水厄徒拘拘。
豈知佩印乘軒客，醉飽犠尊羊鼎側。
要試江山第一泉，紫鳳盤旋蒼璧圓。
書生品味惟三九，性自嗜茶如嗜酒。